**Bratovražedný súboj Palgutovcov v derby**

**V nedeľu je na programe podtatranské derby, stretnutie štvrtej futbalovej ligy skupiny Sever medzi Vysokými Tatrami a Kežmarkom. Obzvlášť zvláštnu príchuť bude mať tento duel pre bratov Palgutovcov. Martin je hráčom Vysokých Tatier, Michal hrá za Kežmarok.**  
  
VYSOKÉ TATRY/KEŽMAROK. V ostatnom kole sa im obom darilo. Michal sa jedným gólom podieľal na hladkom domácom víťazstve svojho mužstva proti Kendiciam (3:0).

Zahanbiť sa nenechal ani Martin, ktorý skóroval v Kračúnovciach a aj jeho zásluhou tam Tatranci vyhrali 3:2. Uvidíme, kto sa bude viac usmievať po nedeľňajšom stretnutí.

**Rozhodli za 20 minút**

„Chlapci vybehli na súpera v dobrom tempe a hneď v úvode dali gól zo štandardnej situácie. Mužstvo sa upokojilo a hralo dobre. Prvý polčas bol jedným z našich najlepších v jesennej časti. V 19. minúte bolo už 3:0. Treba však povedať, že Kendice boli kvalitným súperom. Dobre kombinovali, naši hráči ale k stretnutiu pristúpili veľmi dobre, dostupovali k nim a nedali hosťom priestor hrať v strede poľa. V druhom polčase sme vychádzali zo zabezpečenej obrany do brejkov, mali aj šance, no ďalší gól sme už nepridali,” povedal nám tréner Kežmarku Miroslav Dunčko.

Jeho zverenci ťahajú sériu piatich duelov bez prehry, keď na svojom konte majú dve víťazstvá a tri remízy. Radi by v tom pokračovali aj v nedeľu vo Vysokých Tatrách.

”Všetci sa na toto derby tešíme. Viacerí naši hráči hrávali v minulosti aj vo Vysokých Tatrách. Verím, že ukážeme svoju lepšiu hernú stránku. Boli by sme radi, keby sme tam uhrali nejaký bod. Uvidíme, aké bude [počasie](http://www.sme.sk/storm/itextg.asp?idh=8982183&ids=6), podľa prognóz by mohlo aj snežiť. Oba tímy však budú mať rovnaké podmienky. Dúfam, že diváci uvidia dobrý zápas, samozrejme, s lepším koncom pre nás,” dodal M. Dunčko.

**Rozhodli väčšie skúsenosti**

Na prestížne derby sa chystajú aj vo Vysokých Tatrách. V Kračúnovciach viedli hostia už 2:0 a za tohto stavu dokonca nepremenili pokutový kop. Domácim sa po obrátke podarilo vyrovnať, no v 85. minúte Buc zabezpečil Tatrám plný bodový zisk.

„Mali sme dobrý úvod a po dvadsiatich minútach sme viedli 2:0. Domácich to však akoby nakoplo. Inkasovali sme do šatne a po zmene strán sa súperovi zo štandardnej situácie podarilo vyrovnať. V závere sme aj vďaka našim väčším skúsenostiam strhli víťazstvo na svoju stranu. Bol to jeden z našich lepších výkonov vonku,” poznamenal tréner Vysokých Tatier Ladislav Lipnický.

Na derby s Kežmarkom sa osobne taktiež teší. „Očakávame, že bude pršať a keďže u nás je ihrisko dosť tvrdé, možno to obom tímom aj prospeje. Dúfam, že nebude príliš veľká zima. Derby zápasy sú špecifické, nevyspytateľné a nemajú favorita. Verím, že to bude kvalitné stretnutie a že v ňom vyhráme,” uzavrel L. Lipnický.

Čítajte viac: <http://korzar.sme.sk/c/6086276/bratovrazedny-suboj-palgutovcov-v-derby.html#ixzz1afIC3qFB>